Նրա խոսքով, բոլոր բարձրաստիճան պաշտոնյաներն էլ իմացել են, թե Էջմիածին քաղաքում ինչ վիճակ է, բայց միայն ինքն է տարիներ շարունակ պայքարել նման երևույթների դեմ, բայց այն ժամանակների ոստիկանությունը, դատախազությունը և անվտանգությունը աչք են փակել այդ ամենի վրա: Հ. Հակոբյանը «Փաստ»–ին պատմեց նաև, որ իրեն դիմածները պատմել են, թե ինչպես է մի տախտակի համար Մ. Գրիգորյանի որդին ծեծել ու ստորացրել Այծեմնիկ գյուղի աշխատողներին, որոնք աշխատել են, բայց այդպես էլ աշխատավարձ չեն ստացել: «Հիմա էլ իրենցից փող ուզողներից ուրիշ եղանակներով են հաշվեհարդար տեսնում: Ու չնայած Էջմիածինն արդեն շնչում է, և ուզում է նմանվել Հայաստանի բոլոր քաղաքներին, որ չտառապեն մի խումբ մարդկանց ձեռքին: Ես կարծում եմ, որ հիմա մեծ խնդիր է դրված իրավապահ մարմինների առջև: Եվ նրանք պետք է յուրաքանչյուր քաղաքացու դիմումն ուսումնասիրեն ու ցույց տան, որ իրականում իշխանությունը պատկանում է ժողովրդին, և ժողովրդի բարձրացրած ցանկացած հարց պետք է քննության առնվի ու լուծում ստանա, որպեսզի այս ամենը մնացած բոլոր օրինախախտների համար դաս լինի, իսկ մարդիկ էլ համոզվեն, որ Էջմիածին քաղաքում օրենքը գործում է»,– ասաց Հ. Հակոբյանը: